Tiuⁿ E̍k (iá-kiû)

**Tiuⁿ E̍k** (Chang Yi, ) sī Tâi-oân ê chit-gia̍p iá-kiû soán-chhiú, chit-má tī Tiong-hôa Chit-pāng Hù-pang Hān-chiòng hāu-le̍k, siú-pī ūi-tì sī tâu-chhiú, bat hāu-le̍k kòe Ji̍t-pún Chit-pāng Kî-gio̍k Se-bú Sai, O͘-le̍k-sū Béng-gû. Chêng Ji̍t-pún Chit-pāng kiû-oân Iûⁿ Tāi-kong sī i ê pió-hiaⁿ.

## Seng-gâi
Tiuⁿ E̍k sī Hoa-liân-koān Bān-êng-hiong chhut-sin ê goân-chū-bîn iá-kiû-oân, a-pah sī Seediq-cho̍k lâng, a-bú sī Tâi-tang Amis-cho̍k lâng. In-ūi hiòng-óng pió-hiaⁿ Iûⁿ Tāi-kong, kok-tiong pit-gia̍p liáu-āu khì Ji̍t-pún liû-ha̍k, kāng-khoán tha̍k Hok-kng	Tē-it Ko-téng Ha̍k-hāu, tī iá-kiû-tūi tam-jīm chiàⁿ-gōa-iá-chhiú kiam tâu-chhiú. Ko-tiong saⁿ-nî ê sî tāi-piáu ha̍k-hāu chham-ka Tē-94-kài Choân-kok Ko-téng Ha̍k-hāu Iá-kiû Kím-phiau-sài Hok-kng tē-khu soán-poa̍t tāi-hōe, koan-kun-chiàn bīn-tùi I-chú-khah (, Hoān-thióng) Ko-téng Ha̍k-hāu tiòng-kè la̍k-kio̍k bô sit-hun, kiû-tūi lo̍h-bóe í 2 pí 4 su-kiû. Ko-tiong pit-gia̍p liáu-āu tha̍k Ji̍t-pún Keng-chè Tāi-ha̍k. Tāi-ha̍k kî-kan tī Hok-kng La̍k Tāi-ha̍k Iá-kiû Liân-bêng tit-tio̍h sin-jîn-ông, nn̄g-pái ji̍p-soán "chòe-ka 9-jîn", chi̍t-pái choân-lúi-táⁿ-ông.

### O͘-le̍k-sū Sî-kî
2016 nî, Tiuⁿ E̍k í gōa-iá-chhiú ê sin-hūn pò-miâ 10 goe̍h ê Ji̍t-pún Chit-pāng soán-siù-hōe, tī io̍k-sêng soán-chhiú soán-siù ê thâu-chi̍t-lûn hō͘ O͘-le̍k-sū kéng tio̍h, chhiam-iok-kim Ji̍t-phiò 300-bān kho͘.

2018 nî kiû-kùi in-ūi tī jī-kun ê táⁿ-kek piáu-hiān it-ti̍t lóng bô-hó, 6 goe̍h kàu-liān kiàn-gī i choán-jīm tâu-chhiú. In-ūi ko-tiong sî-tāi bat tam-jīm tâu-chhiú, só͘-í ōaⁿ--kòe-lâi mā bē chheⁿ-hūn, 8 goe̍h tī jī-kun thâu-chi̍t-pái teng-pán tio̍h tâu-chhut 148km/h ê kiû-sok, kāng-nî tī jī-kun koh tâu-chhut 151km/h ê kiû-sok. 2018 nî tī jī-kun lóng-chóng chhut-sài 5-tiûⁿ, 5-kio̍k, hông-gū-lu̍t 1.80.

2019 nî kiû-kùi chèng-sek kái teng-lo̍k chò tâu-chhiú. 3, 4 goe̍h jī-kun chhut-sài 5-tiûⁿ, sêng-chek 1-sèng 1-pāi, hông-gū-lu̍t 2.19. Kiû-thoân tī 5 goe̍h 1 hō kā i kái-chò chi-phòe-hā soán-chhiú, pōe-hō ōaⁿ-chò 98. 5 goe̍h 16 tī kheh-tiûⁿ tùi-chiàn Chhian-ia̍p Lot-theh Hái-iûⁿ oân-sêng seng-gâi it-kun chho͘-teng-pán, tiong-kè 0.2-kio̍k bô sit-hun, tān-sī 5 goe̍h hā-pòaⁿ tio̍h hőng pàng lo̍h-khì jī-kun, 7 goe̍h khai-sí tī jī-kun hiòng sian-hoat tâu-chhiú ê hong-hiòng tiâu-chéng. 8 goe̍h 8 hō, tī Pak-hái-tō A-sá-hi-khá-oah (, Hiok-chhoan) Kiû-tiûⁿ tùi-chiàn Pak-hái-tō Ji̍t-pún Há-muh Tàu-sū sian-hoat 6-kio̍k, hőng khà-chhut 2-ki an-táⁿ, bô sì-sí-kiû, tâu-chhut 6-pái sa̋n-sín, kan-na sit 1-hun, tit-tio̍h it-kun thâu-chi̍t-sèng, mā chiâⁿ-chò Ji̍t-pún Chit-pāng sú-siōng thâu-chi̍t-ūi io̍k-sêng iá-chhiú chhut-sin jî-chhiáⁿ choán-jīm tâu-chhiú liáu-āu, tī it-kun thâu-chi̍t-pái sian-hoat tio̍h tit-tio̍h sèng-tâu ê kiû-oân.

### Se-bú Sai Sî-kî
2022 nî kùi-āu, Se-bú Sai Sim Iú-chài () hêng-sú chū-iû kiû-oân khoân-lī choán-tūi kàu O͘-le̍k-sū, Se-bú Sai kā Tiuⁿ E̍k kéng-cháu chò pó͘-siông.

2023 nî-té, kùi-āu hō͘ Se-bú Sai khǹg tī chiàn-le̍k-gōa.

### Tiong-hôa Chit-pāng Sî-kî
2024 nî, tńg-lâi Tâi-oân kah Tâi-kǹg Hiông-eng chhiam--loeh liān-si̍p-seng ha̍p-iok, kāng-nî ê Kùi-tiong Soán-siù tī tē-jī-lûn hō͘ Hù-pang Hān-chiòng kéng tio̍h, lo̍h-bóe í chóng-kè-ta̍t 1,314-bān ê 2.5-nî ha̍p-iok ka-bêng.

## Kok-chè Sài-sū
2019 nî 11 goe̍h 6 hō Sè-kài Iá-kiû 12-kiông Sài, Tiong-hôa-tūi tī Tâi-tiong Chiu-chè Iá-kiû-tiûⁿ tùi-koat Venezuela, tam-jīm sian-hoat tâu-chhiú, chú-tâu 7-kio̍k lóng-chóng tâu-chhut 6-pái sa̋n-sín; hőng khà-chhut 4-ki an-táⁿ, bô sit-hun, lo̍h-bóe Tiong-hôa-tūi í 3 : 0 tit-tio̍h ī-sài jī-liân-sèng. 11 goe̍h 12 ho̍k-sài tē-jī-tiûⁿ, tī Chhian-ia̍p Hái-iûⁿ Kiû-tiûⁿ sian-hoat tùi-koat Lâm-hân-tūi, chú-tâu 6.2-kio̍k iōng 112-kiû bô sit-hun, lo̍h-bóe Tiong-hôa-tūi í 7 : 0 phah-pāi Lâm-hân, tit-tio̍h ho̍k-sài ê thâu-chi̍t-sèng, Tiuⁿ E̍k mā phah-phòa Ōtani Shōhei pó-chhî ê Sè-kài Iá-kiû 12-kiông Sài sian-hoat tâu-chhiú liân-sio̍k kio̍k-sò͘ bô sit-hun ê kì-lo̍k (goân kì-lo̍k sī 13-kio̍k), sī Sè-kài Iá-kiû 12-kiông Sài liân-sio̍k kio̍k-sò͘ bô sit-hun ê kì-lo̍k pó-chhî-jîn (13.2-kio̍k). Tī 2019 nî 12-kiông kiat-sok liáu-āu, hőng kéng chò choân-bêng-seng sè-kài-tūi ê sian-hoat tâu-chhiú. 2024 nî 12-kiông sài-sū, í hō͘-oān tâu-chhiú ê sin-hūn teng-pán, lóng-chóng 5-tiûⁿ 8-kio̍k bô sit-hun; 2-kài sài sū lóng-chóng tâu 7-tiûⁿ (kî-tiong 2-tiûⁿ sian-hoat), 5-sèng 0-pāi, 21.2-kio̍k bô sit-hun, tû-liáu bô sit-hun ê kì-lo̍k kè-sio̍k pó-chhî í-gōa, mā chiâⁿ-chò 12-kiông sài-sū thâu-chi̍t-ūi ta̍t-sêng 5-sèng ê tâu-chhiú.

## Sêng-pāng Kok-chhiú Keng-le̍k
*2019 nî Sè-kài Iá-kiû 12-kiông Sài Tiong-hôa-tūi
*2024 nî Sè-kài Iá-kiû 12-kiông Sài Tiong-hôa-tūi

## Chit-pāng Seng-gâi Sêng-chek
### Ji̍t-pún Chit-pāng

### Tiong-hôa Chit-pāng

## Pōe-hō
* **122** (2017 nî－2019 nî)
* **98** (2019 nî－2022 nî)
* **47** (2023 nî)
* **19** (2019 nî Sè-kài Iá-kiû 12-kiông Sài, 2024 nî Sè-kài Iá-kiû 12-kiông Sài, 2024 nî－)

## Chham-khó Chu-liāu

## Gōa-pō͘ Liân-kiat
* Kò-jîn nî-tō͘-pia̍t sêng-chek Tiuⁿ E̍k 
* Soán-chhiú bêng-kàm 98 Tiuⁿ E̍k 
* 
*